ประธานสภาผู้แทนราษฎร แจ้งให้ 7 พรรคฝ่ายค้านลงนามยืนยันญัตติอภิปรายไม่ไว้วางใจภายในวันนี้
นายสุทิน คลังแสง ประธานคณะกรรมการประสานงานพรรคร่วมฝ่ายค้าน(วิปฝ่ายค้าน) เปิดเผยว่า ล่าสุด นายชวน หลีกภัย ประธานสภาผู้แทนราษฎรได้ส่งหนังสือขอให้ 7 พรรคฝ่ายค้าน ที่ยื่นญัตติอภิปรายไม่ไว้วางใจรัฐมนตรีเป็นรายบุคคลไว้ ลงนามยืนยัน ความถูกต้องของญัตติ ที่เสนอมาและส่งกลับให้นายชวน ภายในวันนี้ ซึ่งจะประสานไปให้หัวหน้าพรรคฝ่ายค้านทุกพรรค ให้ลงนามและส่งทันที ทั้งนี้เชื่อว่า เป็นการหาข้อเท็จจริง และแก้ปัญหา ที่ถูกร้องเรียนเรื่องญัตติเถื่อน เพื่อให้เดินหน้าต่อไปได้ ซึ่งสิ่งที่นายสุชาติ ชมกลิ่น ท้วงติงเรื่องญัตติ ฝ่ายค้านก็รับฟัง แต่ไม่มีใครวิตกกังวลเรื่องนี้ ทุกคนกำลังคิดว่าจะอภิปรายกันอย่างไร โดยช่วงเย็นวันนี้ฝ่ายค้านแต่ละพรรค จะมีการประชุมเพื่อวางตัวผู้อภิปรายแล้ว และเรื่องนี้จะมีปัญหาก็ต่อเมื่อฝ่ายค้านซึ่งเป็นเจ้าทุกข์ เดินเรื่อง หรือทักท้วงขึ้นมา แต่เมื่อ ส.ส.ฝ่ายค้าน ไม่มีใครพูดอะไร ก็เชื่อว่าไม่น่าจะมีปัญหาอะไรนายสุทิน ยืนยันว่า นายสุชาติ ชมกลิ่น มีรายชื่อเป็น 1 ในผู้ถูกอภิปรายตั้งแต่แรกอยู่แล้ว ซึ่งฝ่ายค้านมีรายชื่อรัฐมนตรีที่จะอภิปราย 13-14 คน เมื่อถึงวันใกล้จะยื่นญัตติ เห็นว่า มีข้อมูลเพียงพอที่จะอภิปรายได้ ก็เพิ่มรายชื่อเข้ามาเท่านั้น ทุกอย่างอยู่ที่ข้อมูล ซึ่ง ส.ส.ฝ่ายค้านที่เซ็นต์ชื่อในญัตติก็ทราบดี ขณะที่รัฐมนตรีบางคน ที่มีข้อมูลไม่เพียงพอก็จะถูกตัดรายชื่อออกไป